Մարիքա Նինու

Մարիքա Նինու (յուն․՝ Μαρίκα Νίνου, աւազանի անունով՝ էվանկելիա Ադամեան (յուն․՝ Ευαγγελία Αταμιάν), 1922, Էգէական Ծով, Յունաստան - 23 Փետրուար 1957(1957-02-23), Յունաստան, Էղալէօ), յունահայ երգչուհի։ Յունաստանի իգական սեռի ամէնէն լաւ ձայներէն մէկը։


== Կենսագրական գիծեր ==


=== Ծնունդը ===
Մարիքա Նինու ծնած է 1922-ին, Կիլիկիոյ ջարդերէն փրկուած հայեր փոխադրող յունական «Էվանկելիսդրիա» նաւուն մէջ։ Նաւուն վրայ գտնուող գաղթական հայ տէր հայր մը նորածինը կը կնքէ եւ սովորոյթին համաձայն, կնքահայրը նաւապետը կ'  ըլլայ ու անոր կու տայ  նաւուն անունը՝ Էվանկելիա։ Նաւը կը թափառի մինչեւ հիւրընկալ նաւահանգիստ մը զայն ընդունի։ Վերջապէս Իզմիր (Զմիւռնիա) խարիսխ կը նետէ։ Քանի մը ամիս ետք, աշնան, Փոքր Ասիոյ աղէտէն (յունական բանակի նահանջ) եւ Իզմիրի հրկիզումէն փրկուած հարիւր հազարաւոր յոյն եւ հայ գաղթականներ քաղաքը կը լքեն։ Մանուկ Էվանկելիան Սիսեցի մօրը՝ Կիւլա Ադամեանին, երկու քոյրերուն եւ եղբօրը՝ Պարգեւին հետ Փիրէա կը փոխադրուին «Էվանկելիսդրիա» նաւով․ հայրը՝ Կեսարացի Հայկ Ադամեան, արհեստով ժամագործ, Իզմիրի աղէտալի օրերուն կը սպաննուի։    


=== Կեանքին առաջին տարիները ===
Ընտանեօք Քոքինիա կը հաստատուին, Մեղարոն փողոց թիւ 50։ Այդ օրերուն Յունաստանը անպատրաստ, կ'ընդունի շուրջ մէկ ու կէս միլիոն յոյն եւ հայ գաղթականներ․ հայերուն թիւը՝ 80 000 առաւել 8 000 որբ։ Փիրէայի շրջակայքը՝ Քոքինիա եւ Լիբազմա կ'ապաստանի շուրջ 11 000 հայ (Տե'  ս Քոքինիոյ հայկական գաղութը):
Քոքինիա ողողած հայ եւ յոյն գաղթականներուն կեանքը բնաւ դիւրին չէր, նոյնպէս Էվանկելիային ընտանիքին համար․ դժնդակ տարիներ՝ աղքատութիւն եւ անգործութիւն։  
Եօթը տարեկան հասակին կը յաճախէ Քոքինիոյ «Զաւարեան-Ազգային» նախակրթարանը։ Երգի ուսուցիչը կը քաջալերէ զինք կիթառակ (մանտոլինօ) mandolin (երաժշտական գործիք ) սորվիլ, որմէ քանի մը տարի ետք Էվանկելիան կը մասնակցի «Զաւարեան» ակումբի նուագախումբին։  

Այդ տարիներուն, Քոքինիոյ համայնքին կեանքը ընդհանրապէս կը դառնար Զաւարեան ակումբին շուրջ  (հիմնուած՝ 1924-ին եւ կառուցուած 1927-ին, կը պատսպարէ նաեւ համանուն վարժարանը) եւ կը հարստանար զանազան առիթներով կազմակերպուած խնճոյքներով, թատերական ներկայացումներով, նուագահանդէսներով, պարահանդէսներով եւ այլ մշակութային կամ գրական ձեռնարկներով։Գեղեցիկ ձայնին պատճառով կը մասնակցի բացի նախակրթարանի երգչախումբին նաեւ՝ շրջանի Ս. Յակոբ եկեղեցւոյ դպրաց դասին։ Իր շնորհալի ձայնը յատկապէս կը հնչէ Աւագ Շաբթուան օրերու արարողութիւններուն ընթացքին․ ան կ'երգէ Աւագ Հինգշաբթի օրուան Խաւարման գիշերի «Ո՞ւր ես Մայր իմ» շարականը։


=== Ընտանեկան Կեանք ===
1940-ին, կ'ամուսնանայ Հայկ կամ՝ Հայկօ Մեսրոպեանին հետ եւ 1943-ին կը բախտաւորուի մանչ զաւակով մը՝ Յովհաննէս։  
Բ․ Համաշխարհային պատերազմի տարիներուն գերմանացիներու գրաւման շրջանին, Մարիքա Նինուն եղբօր Պարգեւին հետ կ'երգեն Քոքինիոյ եկեղեցւոյ դպրաց դասին մէջ։ Միաժամանակ Ցիցանիին հետ կ'երգէ ժողովրդային համբաւաւոր Աթիք երգիչին պարտէզին մէջ, ծանօթ իբրեւ «Մանտրա դու Աթիք»։ Հոն կը համախմբուին այդ օրերուն մեծագոյն յօրինողներ, բանաստեղծներ եւ լրագրողներ, ինչպէս Թիմոս Մորայիթիս Θύμος Μωραϊτης , Ալեքոս Լիտորիքիս Αλέκος Λιδορίκης, Խրիսթոս Եանաքոփուլոս Χρήστος Γιανακόπουλος, Տիմիթրիս Եանուքաքիս Δημήτρης Γιανουκάκης, Տիմիթրիս Խրոնոփուլոս Δημήτρης Χρονόπουλος, Փանոս Փափատուքաս Πάνος Παπαδούκας, Ալեքոս Սաքելարիոս Αλέκος Σακελάριος եւ ուրիշներ։

Սակայն, Բ․ Համաշխարհային պատերազմի անմիջական հետեւանքները կ'ըլլան ներգաղթն ու արտագաղթը։
1947-ին Փիրէայի նաւահանգիստէն «Չուկոտկա» սովետական նաւով կը ներգաղթեն 2 000-է աւելի յունահայեր, կէսէն աւելին՝ Քոքինիոյ շրջանէն․ անոնց մէջն էր նաեւ Հայկ Մեսրոպեանը։ 1944-էն արդէն զոյգին մէջ հարցեր կային։ Հայկ Մեսրոպեան, առանց ամուսնալուծուելու, Խորհրդային Հայաստանի մէջ կրկին կ'ամուսնանայ եւ հինգ զաւակ կ'ունենայ։


=== Ասպարէզ ===


==== Նախաքայլերը եւ անուան փոփոխութիւնը ====
Էվանկելիան 1944-ին կը ծանօթանայ Նիքոս Նիքոլայիտիս՝ Նինոս կեղծանունով լարախաղացին հետ։ Երկուքով «Տուօ Նինօ» մականունով կը սկսին շրջապտոյտները գլխաւորաբար Պեղոպոնեզի շրջանը։ Կ'ամուսնանան եւ կը դառնայ տիկին Էվանկելիա Նիքոլայիտու։ Հետեւելով սկեսրոջ  խրատին, Էվանկելիա անունը կը փոխարինէ Մարիքա անունով․ սկեսուրը դերասանուհի ըլլալով, անոր կ'առաջարկէ Մարիքա անունը, որովհետեւ հանրածանօթ Մարիքա Քոթոփուլի Μαρίκα Κοτοπούλη - Marika Kotopouli դերասանուհիին կը վերաբերէ։  
1948-ին անոնց կը միանայ հինգամեայ Յովհաննէսը եւ խումբին պիտակը կը վերածուի՝ «Երկուքուկէս Նինօ»ի։ Այդ ներկայացումներուն ընթացքին երկչոտ քայլերով Մարիքան յունական ժողովրդային երգեր կ'երգէ։ 
Քանի մը անգամն կը հրաւիրուին Սալամինայի Նաւային Խարիսխը, լարախաղերու համար։ Այդ ներկայացումներէն մէկուն ընթացքին, նաւապետը որ արեւելեան եւ ի մասնաւորի թրքական մեղեդիներու ջերմեռանդ խանդավառեալ մըն էր, Մարիքայէն երգ մը կը խնդրէ։ Մարիքան տատամսոտ կ'ընդառաջէ նաւապետին խնդրանքին եւ թրքական երգ մը, որ մօրմէն սորված էր կ'  երգէ։ Նաւապետը գոհ կը մնայ, սակայն ա՛լ աւելի՝ ներկաներէն Փեդրոս (հայ․՝ Պետրոս) Քիրիաքոսը Πέτρος Κυριακός։  Ան Մարիքան կը ներկայացնէ ժողովրդային երգի հանրածանօթ Մանոլիս Խիոթիս Μανώλης Χιώτης - Manolis Chiotis երգիչին, որ նաեւ յօրինող եւ քնարերգակ էր։ 


==== Երգչուհիի ասպարէզի ամրապնդում ====
Մարիքա Նինուին ասպարէզին ամրապնդման սկզբնական քայլերը կը զուգադիպին Բ․ Համաշխարհային պատերազմին վերջաւորութեան Յունաստանի տարածքին մէջ ծագած միջ-քաղաքացիական պատերազմին՝ համայնավարական եւ հակահամայնավարական ուժերուն միջեւ․ կը վերջանայ 1949-1950 թուականներուն (Տե' ս Յունաստան՝  Բ․ Համաշխարհային Պատերազմ գլուխը): 
Յունիս 1948-ին, Մանոլիս Խիոթիս հմայուած Մարիքա Նինուէն զայն կը հրաւիրէ եւ երկու ձայնապնակի երգ կ'արձանագրէ՝ Ώρες Σε Κρυφοκοιτάζω (թարգմ․՝ «Ժամեր թաքուն կը դիտեմ քեզ») եւ Θα Στο Πω Το Μυστικό Μου  (թարգմ․՝ «Գաղտնիքս քեզի պիտի ըսեմ»)։

Այդ տարիներուն զուարճանալու տարածուած միջոց մըն է «կապելա» ταβέρνα, ուր ժողովրդական բեմէն՝ Փալքօ, երգիչները կ'երգեն մանաւանդ յոյն հասարակութեան մէջ, յատկապէս աշխատաւոր, բանուոր դասակարգերուն համբաւ ունեցող ռեպեթիքօ Ρεμπέτικο - rembetiko քաղաքային յունական երաժշտութիւն։  
Ռեպեթիքօ՝ քաղաքային-ժողովրդային երգը, «կը ծնի» ԺԹ. դարու վերջաւորութեան․ նախ կը զարգանայ Յունաստանի քաղաք-նաւահանգիստներուն մէջ Փիրէա, Սելանիկ, Վոլօ, ուր կ'ապրի ռամիկ բնակչութիւն՝ բանուոր, արհեստաւոր, ապա՝ քաղաքային «կապելա» կոչուած կեդրոնները։


==== Երգի բնագաւառի դռները լայնօրէն կը բացուին Մարիքա Նինուին առջեւ ====
Հոկտեմբեր 1948-ին, Մարիքան կ'ընդառաջէ առաջարկին եւ կ'ընկերակցի երգիոնահար եւ ժողովրդային երգիչ Սդելաքիս Փերփինիատիսին Στέλιος Περπινιάδης - Stelios Perpiniadis, «Ֆլորիտա» կոչուած կապելա-կեդրոնին մէջ՝ Ալեքսանտրաս պողոտայ, Աթէնք։  
Նոյեմբեր 1948-ին Մարիքան կը գործակցի Եանի Փափայոանուին Γιάννης Παπαϊωάννου - Giannis Papaioannou հետ եւ Το 'φαγες Το Παιδί  (թարգմ․՝«Տղուն գլուխը կերար») երգը սկաւառակի կը ձայնագրէ։
1949 Մարիքա Նինուն յօրինող եւ քնարերգակ Եորղօ Միցաքիսին Γιώργος Μητσάκης - Giorgos Mitsakis երգերէն մի քանին սկաւառակի կը ձայնագրէ։ Նոյն տարուան Հոկտեմբերին, կը ձայնագրէ Վասիլի Ցիցանիին Βασίλης Τσιτσάνης - Vassilis Tsitsanis երգը՝ Για Τα Μάτια Π' Αγαπώ(թարգմ․՝«Սիրած աչքերուս համար»)։

Վասիլի Ցիցանիս․ Ի. դարու Յունաստանի համբաւաւոր երգիչ, յօրինող եւ քնարերգակ։


==== Մարիքա Նինուի ասպարէզին կարեւոր շրջադարձը ====
Երգչուհիին ասպարէզին կարեւոր շրջադարձը կը պատահի քանի մը ամիս ետք, երբ կը սկսի երգել Աթէնքի հանրածանօթ «Ծիմի թու խոնտրու» Τζίμη του Χοντρού կապելա-կեդրոնին մէջ Ախարնոն փողոց թիւ 77, Վասիլի Ցիցանիսին հետ։ Վերջինս, Մարիքային հետագայ յաջողութիւններուն գլխաւոր ուղեկիցը պիտի դառնար, հակառակ այն իրողութեան, թէ մշտապէս կը վիճէին․ երկուքն ալ զօրաւոր նկարագիրի տէրեր էին։ 
Նինուն շուտով Ցիցանիսին մուսան կը դառնայ։ Սակայն ռեպեթիքօ երաժշտութեան բնագաւառին մէջ Մարիքան իր ներկայութիւնը կ'ամրապնդէ շնորհիւ Փացիֆաս անունով ձեռներէց նորարարի ներդրումին․ ան Մարիքա Նինուին անունը հանրածանօթ կը դարձնէ։
1951-ին, Փացիֆասը զուգահեռ կերպով Նինուին 33-նոց երկու սկաւառակներ ձայնագրել կու տայ։ Առաջինը յենած Մանոս Խածիտաքիսին Μάνος Χατζιδάκης - Manos Hatzidakis երաժշտութեան վրայ, իսկ երկրորդը՝ Ցիցանիսի յօրինած ռեպեթիքոներով։

Մանոս Խածիտաքիս.  20-րդ դարու Յունաստանի համբաւաւոր  խմբավար, բանաստեղծ, դաշնակահար եւ յօրինող։  1961  Պարգեւատրուած է Օսքար  մրցանակով «Oscar -  Academy Awards»  «Փիրէայի տղաքը» (Τα παιδιά του Πειραιά) երգին համար, յօրինուած՝  Ժիւլ Տասենի - Jules Dassin «Երբեք Կիրակի օր»  (Ποτέ την Κυριακή - Never on Sunday)  ժապաւէնին համար։
Նոյն տարին, Ցիցանիսին եւ Էվանկելիա Մարղարոնիին հետ ելոյթ կ'ունենան Պոլսոյ «Քազապլանքա» կեդրոնին մէջ բացառիկ յաջողութեամբ։ Ելոյթներուն հասոյթը հետեւեալ կերպով կը բաժնուի․ 3 ոսկեդրամ Ցիցանիս, 2 ոսկեդրամ Նինուն եւ 1 ոսկեդրամ Մարղարոնին։  Իր վարձատրութեան ոսկեդրամով, Մարիքան Էղալէօ Αιγάλεω քաղաքին մէջ (Քոքինիոյ հիւսիս-արեւմուտքը), կը ձեռնարկէ իր բնակարանի շինութեան։
Յունաստանի միջ-քաղաքացիական կռիւները կ'աւարտին ձախակողմեան ուժերու պարտութեամբ։ Կը յաջորդէ ռեպեթիքօ երգի խոր տագնապը։ 
1952 - 1955, համբաւի արժանացած մեծագոյն աստղերը՝ ժողովրդական երգահաններ կամ պուզուքիի μπουζούκι - bouzouki  ճարտար նուագածուներ, շատ մեծ դժուարութեամբ գործ կը գտնեն։  


==== Ամերիկա տեղափոխումը ====
Այդ տարիներուն Ա․Մ․Ն․ մէջ յունական երգերու մեկնաբանութիւններէն հասոյթը շատ մեծ է․ հոն կայ յունական հսկայ գաղութ մը, որ կարօտը ունի լսելու յունական երգեր, մանաւանդ ռեպեթիքօ։  
1955 Ամերիկայի Միացեալ Նահանգներ կը տեղափոխուի հիմնական երկու պատճառներով։  

Եղբօրը քառանդամ ընտանիքը եւ զաւակը՝ Յովհաննէսը իր տնտեսական հոգատարութեան կարիքը ունին․ եղբայրը՝ Պարգեւը խլիրդէ կը տառապի։ 
1954  կ'իմանայ թէ ինքն ալ՝ արգանդի խլիրդէ կը տառապի։ Աթէնքի հիւանդանոցներէն մէկուն մէջ գործողութեան կ'  ենթարկուի։  Լսած է թէ Ամերիկա այս հիւանդութեան համար բուժման միջոցները աւելի յառաջացած են եւ կ'  որոշէ Ա․Մ․Ն․ մեկնիլ։Ամերիկա մեկնումին եւ հոն կեցութեան ու բուժման ծախսերուն համար՝ հիւանդանոց, ճանապարհածախսի տոմսեր․․․, անոր կ'  օգնեն Ռենա Տալիա Ρένα Ντάλια եւ Գոսդաս Գափլանիս Κώστας Καπλάνης։


==== Մահը ====
1956, Յունաստան կը վերադառնայ եւ հակառակ անտանելի ցաւերուն, գործի կը լծուի մինչեւ Փետրուար 1957-ի սկիզբները։ 
22 Փետրուար 1957-ին, Շաբաթ լուսցող Ուրբաթ գիշեր մը, Էղալէոյի իր բնակարանին մէջ Մարիքա Նինուն կը մահանայ․ ան հազիւ 35 տարեկան է։ Կը թաղուի Նէափոլիին գերեզմանատան մէջ, եղբօրը Պարգեւին կողքին․ Պարգեւ մահացած է 1955, 42 տարեկան հասակին մէջ։ 


==== Մարիքա Նինուին յուղարկաւորութիւնը ====
Մարիքա Նինուին (Էվանկելիա Ադամեան ) յուղարկաւորութիւնը տեղի կ'ունենայ խուռներամ պարզ ժողովուրդի ներկայութեամբ։ Ներկայ կը գտնուին նաեւ Ցիցանիս, Խիոթիս, Մերի Լինտա, Աննա Խրիսաֆի, Փոլի Փանու, Սոթիրիա Պելլու, Ծիմի Խոնտրոս, Փափայիոաննու, Մարքոս Վամվաքարիս, Գ․ Գափլանիս, Քերոմիթիս եւ ուրիշ հանրածանօթ երաժիշտներ։
      


== Յետ մահու ==
Մարիքա Նինուն գրեթէ ոչինչ կը ձգէ հարազատներուն․ եղբօր աղջկան մօտ՝ Կիւլա Ադամեան – Անսերեան,  կան նկարներ եւ քանի մը հագուստներ։  Էղալէոյի բնակարանը կը բռնագրաւուի կարգ մը շահագործներէ։  
Ընտանիքը ազգագրագէտ Իլիաս Փեթրոփուլոսի օգնութեամբ կը փորձէ Նիքոս Փարասքեւոփուլոս անունով անձին սեփականութեան անցած Նինուին փաստաթուղթերն եւ վաւերագրական առարկաները յայտնաբերել եւ ձեռք ձգել․  քանի մը ձայնապնակ, այդ օրերու թերթերու յօդուածներ, երկու սկաւառակ՝ ուր իր զաւկին կը խօսի, չնչին թիւով լուսանկարներ, անցագիրն ու անձնաթուղթը, արհեստաւորի տետր եւ երկու ձայնաժապաւէններ։ Սակայն անկարելի կ'ըլլայ։


== Մարիքա Նինու, ասուպը ==
Եզակի է Մարիքա Նինուին ներդրումը ռեպեթիքօ երգին տարածման։ Մեծ յաջողութեամբ կ'երգէ նաեւ ազնուառեպեթիքօ αρχοντορεμπέτικα կոչուած երգեր։ Անկրկնելի ձայնը, ռեպեթիքօ երգը ժողովուրդի պարզ խաւերէն անցուց աւելի բարձր ընկերային դասակարգերուն։
Ան նոր հուն կը բանայ յունական ժողովրդական երգին մէջ։ Կը յաջողի միա՛յն ութ տարուան արհեստավարժ գործունէութեամբ։
Գոսդաս Ֆերիսի 1983 «Ռեպեթիքօ» ֆիլմը ներշնչուած է Մարիքա Նինուին կեանքէն։
1974-ին, միջազգային համբաւի արժանացած յօրինող Մանոս Խածիտաքիս Manos Hatzidakis - Μάνος Χατζιδάκις անոր յիշատակին կը նուիրէ իր «Փերիքս» Πέριξ  ձայնապնակը։
Երգարուեստի բնագաւառէն քանի մը ծանօթ դէմքերու նկարագրութիւնները Նինուին անձին մասին․


== Գործունէութիւնը ==
Մարիքա Նինու մասնակցած է կամ առանձին երգած է ձայնապնակի վրայ 174 երգեր։
Այս երգերէն 1/3 Ցիցանիին կը պատկանին եւ մնացեալ 20 ուրիշ յոյն յօրինող կամ քնարերգակներու։  
174 երգերէն, 119-ն իբրեւ առաջին ձայն կ' երգէ, իսկ մնացեալ 55՝  երկրորդ ձայն։
1954 ամառը Աթէնքի «Փարնասոս» սրահին մէջ կը ձայնագրէ Ցիցանիին 9 երգեր, իսկ  1955-ին «Ծիմի թու խոնտրու» կեդրոնին մէջ՝ 11 երգեր։  
Առանձին երգած 119 երգերը 78-նոց սկաւառակի ձայնագրուած են։  Ասոնք ձայնագրուած են յաջորդաբար հետեւեալ ընկերութիւններէն՝ 34-ը His Masters Voice, 37՝  Columbia,  8՝ Odeon, 6՝ Parlophone, 12՝  Melody, 20՝ Ամերիկայի Liberty  եւ 2՝ Աւստրալիոյ Apollo։
Նշենք, թէ Մարիքա Նինու չորս երգերու խօսքերը գրած է․ երկուքը Յունաստան եղած ատեն, մնացեալ երկուքը՝ Ա․Մ․Ն․ (վերջիններուն նաեւ երաժշտութիւնը)։ 
Կարգով արձանագրուած Նինուին ձայնապնակի վրայ  երգած երգերը․

Կը յաջորդեն Նինուին ձայնագրութիւնները, զորս Liberty ամերիկեան ընկերութիւնը հրապարակած է։ Այս ձայնագրութիւններուն մեծամասնութիւնը Ամերիկա Ա․Մ․Ն․ կը կատարուին 1954-1956 թուականներուն, Նինուին հոն գտնուած ընթացքին։ Սակայն հաւանական է նաեւ, թէ Liberty-ն վերահրապարակած ըլլայ նաեւ Նինուին քանի մը հին երգերն ալ, որոնք Յունաստան ձայնագրուած էին։

Ան նաեւ մասնակցած է երեք շարժապատկերի ժապաւէններու մէջ, ուր Ցիցանիսին հետ կ'երգէ․

«Տղուս համար մեղանչեցի»,«Մեծ Ճամբաներ»,
«Ի վերջոյ յաջողեցանք»։


== Աղբիւրներ ==
Տիոնիսիս Մանիադիս, «Յետ՝ Գրամաձայնի (Կրամոֆօն)  ձայնապնակագրութեան Η Εκ Περάτων Δισκογραφία Γραμμοφώνου»  (Աթէնք, 2006)
Ազատ Օր օրաթերթ,  2002 բացառիկ - էջ՝ 78 - 80, արտատպում 2002 Յուլիս 17-ի հայութեան անունով պր․ Յակոբ Ճելալեանի ունեցած ելոյթը «Նիքէայի թատերապարտէզ»ին մէջ Նիքէայի քաղաքապետարանին կողմէն կազմակերպուած Մարիքա Նինուին ձօնուած ձեռնարկին ընթացքին


== Տե'  ս նաեւ ==
Քոքինիոյ հայկական գաղութը
Փիրէա
Հայ Կապոյտ Խաչի Զաւարեան վարժարան
Յունաստան


== Արտաքին յղումներ ==
Ռեպեթիքօ (անգլերէն)
Վասիլիս Ցիցանիս(անգլերէն)
Վասիլիս Ցիցանիս(յունարէն)
ΕΡΤ - Կիները ռեպեթիքոյին մէջ(յունարէն)
Մարիքա Քոթոփուլի(յունարէն)
Սալամինայի նաւային խարիսխը(ֆր.)
Մանոլիս Խիոթիս(անգլերէն)
Եաննիս Փափաիոանու
Ղիորղոս Միցաքիս(յունարէն)
Վասիլիս Ցիցանիս(անգլերէն)
Սոթիրիա Պելու(ֆր.)
էղալէօ(յունարէն)
Գոստաս Ֆերիս(ֆր.)
Մանոս Խածիտաքիս(յունարէն)
Փիրէային տղաքը(յունարէն)
Փիրէային տղաքը՝ երգը, կ'  երգէ Մելինա Մերքուրի(յունարէն)
Երբեք Կիրակի օր(յունարէն)
Աթիք(յունարէն)